2015 márciusában megjelent tizenharmadik stúdióalbuma, a "Rebel Heart". Nem sokkal megjelenése előtt, az előző év decemberében egy izraeli hacker hat dal demóváltozatát szivárogtatta ki, melynek hatására az énekesnő a hat dal eredeti változatát tette elérhetővé hivatalos iTunes Store oldalán. A javarészt pozitív kritikákban részesülő albumon olyan producerekkel dolgozott együtt mint Diplo, Avicii, Natalia Kills, vagy Kanye West. Az album számos zenei piacon az első helyezést érte el, többek között Ausztráliában, Kanadában, Németországban, és Olaszországban, ugyanakkor Madonna első olyan albuma is lett, amely elmaradt a Billboard 200 első helyétől a Ray of Light óta. Az album első kislemeze és videóklipes dala a Living for Love volt, mellyel az énekesnő több showban is fellépett. Első ilyen alkalom az 57. Grammy-gála volt, amely egyben az este legnézettebb eseménye is lett. Ezt követte a 2015-ös Brit Awards díjátadón való fellépése, ahol egy az énekesnőről rosszul lerántott lepel miatt leesett a színpadról. Több más dalával együtt szerepelt még a francia Le Grand Journal és a népszerű amerikai The Ellen DeGeneres Show-ban is. A 2015-ös Grammy-díjkiosztón fellépése mellett nagy médiafigyelmet kapott megjelenése is, ugyanis egy a matadorok és a Moulin Rouge táncosok maskarájának ötvözetében jelent meg. Nem sokkal ezt követően Taylor Swift gitárkísérete mellett elénekelte Ghosttown című slágerét az iHeartRadio díjátadón. Ezt követte a Coachella Fesztiválon való fellépése, amely közben Madonna ismét színpadi csókot váltott ám most a rapper Drake-kel. A 2003-as, Britney Spearsszel és Christina Aguilerával valótól eltérően ez a csók azért járta be a sajtót, mert a rapper rosszul lett, és furcsán fintorgott az aktust követően. Ezt később az énekesnő rúzsának számára rossz ízével magyarázta majd hozzátette: "„Ne értelmezzétek félre a meglepettségemet! Összeállhattam a királynővel és emiatt örökké boldog leszek”".